«Vene sõjalennuk oli 9. detsembril rutiinsel lennul (Moskva oblasti) Kubinka lennuväljalt Hrabrovo lennuväljale (Kaliningradi oblastis). Lend toimus varem kindlaksmääratud kava järgi ja ranges vastavuses õhuruumi kasutamise rahvusvaheliste reeglitega,» ütles kõneisik.

Eesti kaitseväe peastaap ütles kolmapäeval, et teisipäeva õhtul sisenes ilma loata Eesti õhuruumi Venemaa luurelennuk IL-20.

Piiririkkumise registreeris Eesti õhuväe õhuoperatsioonide juhtimiskeskus Ämaris. Juba õhus olevad Ämaris baseeruvad Saksa hävitajad Eurofighter tegid tuvastuslennu ning identifitseerisid piiririkkuja. Hiljem tegid sama õhusõiduki tuvastamiseks tuvastuslennu ka Šiauliais baseeruvad Kanada hävitajad CF-18.

Eesti, Läti ja Leedu õhuruumi turvavad praegu Ämaris baseeruvad Saksa hävitajad Eurofighter, Šiauliais baseeruvad Portugali hävitajad F-16 ja Kanada hävitajad CF-18 ning Poolas Malborki lennubaasis paiknevad Hollandi hävitajad F-16.